เคเคเฮ!กองทุนหุ้นแจกปันผลอีก5%
บลจ.เกียรตินาคิน แจกเงินปันผลกองทุนเคเค แอ็กทิฟ อิควิตี้ ฟันด์ ครั้งที่สองอีก 5% รวม 2 เดือนจ่าย 10%
8 ธ.ค. 2554

บลจ.เกียรตินาคิน แจกเงินปันผลกองทุนเคเค แอ็กทิฟ อิควิตี้ ฟันด์ ครั้งที่สองอีก 5% รวม 2 เดือนจ่าย 10%
นายศุภกร สุนทรกิจ กรรมการผู้จัดการ บริษัทหลักทรัพย์จัดการกองทุน (บลจ.) เกียรตินาคิน  หรือเคเคฟันด์ เปิดเผยว่า  ช่วง 1 เดือนที่ผ่านมาตลาดหุ้นปรับตัวขึ้นมาจนมาทะลุ 1,000 จุด จากการคลายความกังวลของปัญหาน้ำท่วม รวมถึง แนวโน้มความชัดเจนในการออกมาตรการแก้ปัญหาหนี้สาธารณะของยุโรป ประกอบกับการบริหารกองทุนเชิงรุกปรับพอร์ตการลงทุนให้เหมาะกับสถานการณ์จึงสามารถจ่ายเงินปันผลแก่ผู้ถือหน่วยลงทุนกองทุนเปิดเคเค แอ็กทิฟ อิควิตี้ ฟันด์ (KK ACT EQ) ได้เป็นครั้งที่ 2 หลังจากตั้งกองทุนได้เพียง 2 เดือน โดยครั้งนี้จ่ายอีก 5% เท่ากับครั้งแรก 
ทั้งนี้ กองทุนจัดตั้งเมื่อเดือนต.ค. และจ่ายเงินปันผลครั้งแรก 5% ไปเมื่อต้นเดือนพ.ย.ที่ผ่านมา ถึงแม้มีการจ่ายเงินปันผลไปแล้ว ผู้จัดการกองทุนก็ยังสามารถบริหารกองทุนให้มูลค่าหน่วยลงทุนไม่ต่ำกว่า 10 บาท และทำกำไรอย่างต่อเนื่อง ปัจจุบันมูลค่าหน่วยลงทุนของ กองทุน KK ACT EQ  อยู่ที่ประมาณ  10.97 บาท ณ วันที่ 7 ธ.ค.2554  เคเคฟันด์จึงถือโอกาสมอบเงินปันผลรวมประมาณ 10% หลังบริหารกองทุนมาเพียง 2 เดือนนี้ เป็นของขวัญปีใหม่ล่วงหน้าให้แก่ผู้ถือหน่วยลงทุน